337 Sequi

Multum refert inter sequelam hominum et sequelam canum bestiam insectancium. Quia homo solummodo insequitur per vestigium. Ideo sepe perdit quod insequitur, presertim si transierit per petram uel per aquam, sed canis insequitur per odorem quem non tollit aqua, petra, neque spina. Sic multi sequntur Christum in exteriori occupacione ruminando psalmos et alia suffragia, sed nullum odorem dulcedinis degustant. Ideo sepe per petram auaricie per aquam luxurie, per spinas aduersitatis terrene Christum perdunt, Tre. 3[:54]: *Inundaverunt aquæ super caput meum*. Et Luc. 8[:13]: *Hi radices non habent: qui ad tempus credunt, et in tempore tentationis recedunt*.

Sed secus fuit de apostolis et de apostolicis viris a Deo inspiratis, Can. 1[:3]: *In odorem unguentorum tuorum*. Currimus et sic sequentes non impedientur a sequela per tenebras, quia John 8[:12] dicitur, *Qui sequitur me, non ambulat in tenebris, sed habebit lumen vitæ*. Sicut illa luminaria que propiori sunt soli, plus participant de lumine. Sic illi qui proprius Christum sequuntur, ideo Eccli. 23[:38]: *Magna gloria [est] sequi Dominum*. Et Jacob tremens in peregrinacione reuersionis dixit,lip Gen. 33[:14]: *Praecedat dominus meus paulatim sequar vestigia ejus*. Quamuis canis non statim apprehendat predam, non tamen desistit, sed semper insequitur et in fine apprehendit. Ideo dixit Apostolus, Philip. 3[:12]: *Sequor si quomodo comprehendam.* Et nota quod ad sequendam aliquam predam absentem tria iuuant: rei cognicio sine visio, pedis impressio, oris diffusio.

¶ De primo, si res non cognoscitur nec videtur, ergo ne est sequi nisi per alium qui cognoscit doceatur. Vnde Gregorius in *Homilia* super illud [Luc. 18:43]: *Confestim vidit et sequebatur illum.* Videt et sequitur, qui bonum quod intelligit operatur. Videt autem, et non sequitur, qui bonum intelligit, sed bona operari contempnit. Sed eum videat uel cognoscat. Vnde legitur in *Vitis patrum*, quod cum videret quosdam religiosos redire ad seculum quesiuit quomodo possit non scandalizari. Respondit senex sic est de religiosis sicut de canibus currentibus ad predam Quidam vident eam et infatigabiliter sequentur donec apprehendant. Quidam non vident et illi solum sequuntur turbam, quando fatigantur retrocedunt. Sic ad propositum, Joan. 6[:2]: *Sequebatur eum multitudo magna, quia videbant signa quæ faciebat*. Et Mar. 10[:52]: *Vidit, et sequebatur eum in via*.

¶ De secundo, patens vestigium iuuat sequentem. Vnde et Daniel deprehendit sacerdotes Baal per vestigia eorum, Dan. 14[:19]. Sic debemus nos sequi Christum per vestigia eius. Fixit enim hic vestigia sua in mundicia paupertate, humiliate, et ceteris virtutibus, in quibus ostendit viam qua debemus eum sequi, 1 Pet. 2[:21]: *In hoc vocati estis: quia Christus passus est pro nobis, vobis relinquens exemplum ut sequamini vestigia ejus*. [Job 23:11]: *Secutus est pes meus viam ejus custodivi, et non declinavi [ex ea]*.

¶ De tercio, legitur de onagro quo comparem suum perditum inuenit hoc modo. Ascendit in montem, aperit nares ad omnem partem, et per odorem quod attrahit reperit comparem insequendo odorem, Jer. 2[:24]: *Onager assuetus in solitudine, attraxit ventum amoris sui*. Sic per odorem deuotionis debemus sequi Christum perditum. Isto modo discipuli Christi *relictis* *omnibus* *secuti sunt eum*, Matt. 4[:22]. Et Luc. 5[:11]. Et Joan. 1[:37]. Vnde Hieronimus, *Epistola* 36, habet vnusquisque populus principes suos quos sequntur, sic Romani habent Camillos, Fabricios. Philosophi habent Pictagoram, Platonem, Socratem. Poete habent Homerum et Virgilium. Nos autem Christum et apostolos imitentur.

Item, Hieronimus, *Epistola* 72, nulla ars absque magistro discitur. Muta animalia etiam, ferarum greges, ductores suos sequuntur ordine literato. Sed sunt plures qui Deum sequi se /f.105ra/ velle dicunt, sed ita differunt quod numquam incipiunt nec per consequens vnquam attingunt, non aduertentes illud Matt. 8[:21-22]. Cum quidam dixisset Christo, *Domine*, dimitte *me* ut primum sepeliam *patrem meum*. *Jesus ait, Sequere me*, *et dimitte mortuos sepelire mortuos suos*. Augustinus, *Super Psalmum* 36[:23] dicit cum sequeris viam Christi, non prospera tibi promittas. Nam Christus ambulauit per dura, sed magna promisit. Noli attendere qua iturus es, sed quo venturus es. Si a vestigio Christi erremus perimus. Ideo dixit propheta, 3 Reg. 18[:21]: *Si Dominus est Deus, sequimini* illum. Vnde Augustinus, 3 *Confessiones*, c. 8, qui vocatus est a te, sequitur voluntatem tuam. Non me derideat ab illo medico me sanari, a quo sibi prestitum est ut non egrotaret, uel pocius ut minus egrotaret.

Item, nota quod quatuor impediunt a sequalia Christi, scilicet, diuicie temporales, dilicie carnales, consanguinei, et collaterales tumores paroles. Sed istis quatuor obuiat quadruplex consideracio, scilicet, mundane vanitatis quam fit transitoria. Nam hoc facit sequi velociter, Act. 12[:7, 9]: *Surge velociter*. *Et exiens sequebatur eum*. Et Matt. 4[:20]: *At illi continuo* proprio vilitatis quam sic perfunctoria. Nam hoc facit sequi humiliter, Ysai. 51[:1]: *Audite me, qui sequimini quod justum est, et quæritis Dominum; attendite ad petram unde excisi estis*.

Tercio, attencio socialis infidelitatis quam sit deceptacio. Nam hoc facit sequi prudenter, Jer. 17[:5, 16]: *Maledictus qui confidit in homine*, et sequitur, *ego non sum turbatus, te pastorem sequens: diem hominis non desideravi, tu scis*.

Quarto, contemplacio eterne iocunditatis quam sit consolatoria et hoc facit sequi perseueranter, Eccli. 23[:38]: *Gloria magna [est] sequi Dominum*. Contrarium istorum fecit Petrus, Matt. 26[:58]: *Petrus autem sequebatur [eum] a longe*. Verumptamen Petrus postmodum ita festinauit in sequendo quod cecidit. Iam deleue in crucifixione sua pedibus erectis ad celum. Et Bartholomeus ut expedicius sequeretur, pellem deposuit ne superflue oneratus. Incedere non posset Laurencius onus pinguedinis dimisit in craticula. Franciscus dimisit pedum calciamenta sic ceteri. Sancti ita festinanter cucurrerunt quod Christum in celo comprehendunt tria solent mouere hominem ad sequendum, scilicet, admiracio prodigii captacio subsidii affeccio desiderii.

De primo, Joan. 6[:2]: *Sequebatur eum multitudo magna, quia videbant signa quæ faciebat*. Illa signa tunc fuerunt refacto quinque milium hominum ex paucis panibus, licet maiora signa facit cotidie pascendo totum mundum ex paucis grauis, id est, tamen vix aliquis sequetur.

¶ De secundo, homines libencius seruiunt et sequentur dominum liberalem et benefacientem quam alium percum. Vnde dixit Petrus ad Jesum, Matt. [19:27]: *Ecce nos reliquimus omnia, et secuti sumus te: quid ergo*, etc.?

¶ De tercio, patet per Petrum apostolum quia plus ceteris dilexit Christum ideo ceteris latitantibus tempore passionis ipse sequebatur a longe, Matt. 6[:58]: *Petrus autem sequebatur [eum] a longe*.